text: Ældre fanget af højvande: Sad i vand til halsen
  10 september 2017 kl. 12.54
  I halvanden time sad tre ældre mennesker fanget i en bil i Vadehavet, før de blev reddet over i en båd.
  Tre ældre mennesker - to mænd og en kvinde - fik sig lørdag en ubehagelig oplevelse, da de blev overrasket af højvandet i Vadehavet.
  Det skriver DR Syd på sin hjemmeside.
  De tre kørte ud på Låningsvejen, som fører til Mandø, da de blev overrasket af højvandet. Bilen kørte fast, og vandet begyndte hurtigt at stige op ad bilens døre.
  - De tre havde valgt at blive siddende inde i bilen, og vandet stod op til halsen på dem, da vi nåede frem til dem, siger indsatsleder i Sydvestjysk Brandvæsen, Kjeld Tauman, til DR Syd.
  - Vi fik dem ud af bilen og i en båd, så de kunne blive reddet ind, fortsætter han.
  Alarmen om de tre personer i nød kom kort efter klokken 16, og mens de ventede på redningsmandskabet, steg og steg vandet inde i bilen.
  - De har nok siddet knap halvanden time i vandet, inden vi kom helt ud til dem, siger Kjeld Tauman til DR Syd.
  Han understreger, at det er vigtigt, at man sætter sig godt ind i vandforholdene, hvis man vil til Mandø, da vandstanden ændrer sig fra dag til dag.
  